Vir baie jare is die doemprofete wat meen Suid-Afrika gaan die Zimbabwe-pad loop afgemaak as swartgalliges wat nie die grondwet ken nie, en ook nie die Suid-Afrikaanse politieke dinamika nie.
Die eerste vraag wat aan die bod moet kom is: Kan dit wat so opsigtelik ontvou werklik die ANC se verkiesingsstrategie wees? Die grondbeginsel van ‘n strategie, anders as blote propaganda, moet wees dat dit iemand beïnvloed sonder dat hy dit agterkom. Is dit wat nou so opsigtelik waargeneem word nie eintlik net ‘n rookskerm vir wat eintlik agter die rookskerm aan die gang is nie? En daar, is dit duidelik, is dinge aan die woel.
Die onrusbarendste aspek van Govender se referaat by die konferensie van regslui van Statebondslande was sy mening dat die grondwet verander moet word om die president se volmag om die hoofregter en regters vir die grondwetlike hof aan te wys, weg te neem.
Dat die grondwet hoegenaamd so ‘n bepaling bevat het, is eintlik ongelooflik, tensy die opstellers geneem het internasionale konvensie oor die skeiding van regeringstrukture sou ipso facto in Suid-Afrika geld. Die praktyk is egter dat die grondwet wel daardie magte aan iemand bied wat gereeld sy mond oor die westerse regstelsel uitspoel.
Die howe is die laaste linie van wigte en teenwigte, en is kernbelangrik dat Suid-Afrika nié die weg van Zimbabwe gaan loop nie.